VEGA præsenterer

**Svanens tonstunge sange rammer VEGA**

*Med den maniske bandleder Michael Gira i front leverer Swans katedraler af soniske lydflader, der baserer sig på både støjrock, postpunk og neofolk i Store VEGA den 4. maj.*

Til oktober udgiver det anmelderroste støjrockband Swans deres første studiealbum siden *The Glowing Man fra 2016.* Albummet har fået titlen *Leaving Meaning* og udkommer på frontmand Michael Giras pladeselskab Young God.

Bandet har udsendt en lille forsmag i form af den potente single ”Its Coming It´s Real”, der endnu en gang hiver lytteren ud i et eksperimenterende univers af fremdrevne rytmer, dronede guitarer og Giras kulsorte vokal.

Albummet er skrevet og produceret af frontmanden. På albummet får den eminente sangskriver hjælp af et hav af samarbejdspartnere bl.a. medlemmer fra sideprojektet The Angels of Light, Norman Westberg, The Neck, Baby Dee samt Anna og Maria Von Hausswolff. Gira har opløst den nuværende Swans besætning for at arbejde i et mere omskifteligt setup. Han fortæller i pressemeddelelsen:

*“Swans is now comprised of a revolving cast of musicians, selected for both their musical and personal character, chosen according to what I intuit best suits the atmosphere in which I’d like to see the songs I’ve written presented.”*

Det amerikanske band påbegyndte tilbage i starten af 80´ernes deres vanvittige og tonstunge rockeksperimenter. Bandet er verdenskendt for deres energiske optrædener, hvor deres massive lyd rammer publikum klokkeklart i solar plexus.

Swans blev dannet i New York i 1982 og albumdebuterede med *Filth* året efter. Tilbage i 2014 spillede bandet en fængslende koncert i Store VEGA, hvor Gaffa kvitterede med fem stjerner og skrev:

*"Hvor andre af 80'ernes relikvier for længst har opgivet teten eller er gået schlagernes vej, stod Swans denne aften som et sprællevende eksempel på, at alder blot er et tal."*

**Support: Norman Westberg**  
  
Den eminente guitarist og Giras faste samarbejdspartner, Norman Westberg, sørger for kickstarte aftenen med sine atmosfæriske, instrumentale kompositioner af effektfulde guitarer.

**Fakta om koncerten:**Swans (US)  
Mandag d. 4. maj kl. 20.00  
Store VEGA, Enghavevej 40, 1674 København V  
Billetpris: 250 kr. + gebyr  
Billetsalget starter den 11. oktober kl. 10.00 via vega.dk og Ticketmaster